Zuma versoek om nog twee keer voor Zondo te getuig | Netwerk24
Zuma versoek om nog twee keer voor Zondo te getuig
Deur Canny Maphanga, News24 10 Oktober 2019 05:45
Die Zondo-kommissie van ondersoek na staatskaping het oudpres. Jacob Zuma gevra om nog twee keer getuienis te lewer voor einde vanjaar.
Dit het aan die lig gekom in e-poskorrespondensie, gedateer 30 Julie 2019, wat die kommissie Woensdagaand bekend gemaak het.
Die bekendmaking van die korrespondensie volg op ’n berig op 4 Oktober in Business Day waarin beweer is die kommissie het ’n lys vrae van 11 bladsye aan Zuma gestuur voor sy verskyning voor die kommissie.
Die kommissie het besluit om die dokument wat aan Zuma gestuur is, openbaar te maak om die bewering te weerlê.
Die korrespondensie toon dat die ondersoekhoof van die regspan, advokaat Paul Pretorius SC, ’n lys aan Muzi Sikhakhane, Zuma se advokaat, gestuur het oor areas van belangstelling waaroor Zuma ondervra sou word.
In die korrespondensie sê Pretorius “die voorsitter (adjunkhoofregter Raymond Zondo) het gelas dat mnr. Zuma moet terugkeer om getuienis te lewer van 14 Oktober tot 25 Oktober 2019 en daarna van 11 November tot 15 November 2019”.
Zondo het ontken dat die kommissie enige vrae aan Zuma se regspan gestuur het. Die dokument wat aan Zuma gestuur is, bevat geen vrae nie, maar noem wel die temas waaroor vrae aan hom gestel sou word.
Oudpres. Jacob Zuma. Foto: Reuters
Meer oor: Staatskaping | Zondo-Kommissie | Jacob Zuma
Duduzane ‘hoop om Zondo nooit weer te sien’
Tony Gupta ‘is my ou’, sê Duduzane